Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Македонски центар за меѓународна соработка, преку Александра Савевска, соработник на проекти во МЦМС, поднесена против Министерството за култура и туризам, по предметот Барање за пристап до информации од јавен карактер, на 23.09.2025 година го донесе следното

 **Р Е Ш Е Н И Е**

**1**.Жалбата изјавена од Македонски центар за меѓународна соработка, преку Александра Савевска, соработник на проекти во МЦМС, поднесена против Министерството за култура и туризам, заведена во Агенцијата со бр.08-475 на 09.09.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

 **2. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Барателот на информацијата Македонски центар за меѓународна соработка, како што е наведено во Жалбата, на 04.08.2025 година поднело Барање за пристап до информации од јавен карактер до Министерството за култура и туризам, со кое побарал по е-маил да му се достави електронски запис од следните информации:

„1. Список со поединечно доделени средства преку Министерство за култура и туризам со крајните корисници – невладини организации, односно здруженија и фондации во текот на 2024г. Во списокот треба да бидат наведени името на правниот субјект кој е примател на средствата, назив на проект, износ на доделените средтсва, дали средствата биле доделени преку јавен оглас и буџетската ставка преку која биле доделени средствата.“

 Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена со бр.08-475 на 09.09.2025 година. Во прилог на Жалбата достави Решение бр.Уп.03-662 од 23.06.2025 година, со кое Барањето на Барателот се укажува, за дел од Барањето се препраќа до Сектор за дејности од областа на култура и уметноста и за дел до Секторот за заштита на културно наследство. Со ова Решение е одлучено за истата барана информација, со поднесено Барањето за пристап до информации од јавен карактер на 03.06.2025 година. Барателот на информации наместо да поднесе Жалба до Агенцијата поради недоставување сите побарани информации, видно од списите на предметот на 04.08.2025 година до Имателот на информации доставува одново исто Барање.

Агенцијата, преку е-маил заведен со бр.08-475 од 09.09.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата достави електронски допис со дополнување на доставени податоци, заведен во Агенцијата под бр.08-475 на 17.09.2025 година. Во дописот е наведено: „....Ве известуваме дека согласно Вашето барање и претходното донесено решение, веќе се доставени податоци за добиени проекти од стрна на крајните корисници – невладини организации, здруженија и фонадии – во текот на 2024 година за следните сектори....Со ова писмо, дополнително Ви ги доставуваме и податоците од Сектор за заштита на културното наследство....“

Барателот на информации на 17.09.2025 година до Имателот на информации доставил електронски допис, на кој наведува: „Во повторното барање ние напоменавме дека тоа што беше првично испратено беше нецелосно, првичните добиени податоци ви ги доставувам во прилог на овој емаил....фалат редови во табелите па така вкупната репортирана сума не соодветсува со доставените податоци, на пример се скока од реден број 9 на реден број 18...“

Имателот на информации на 17.09.2025 година по електронски пат до Агенцијата и Барателот на информации доставува одговор, со кој известува дека: „...технички се забележува прескокнување на броевите, што се должи на тоа што од табелата се отстранувале проекти кои не биле добитни. На тој начин, табеларно се доставени сите добитни проекти.“

На ден 22.09.2025 година, Барателот на информации до Агенцијата го достави е-маилот доставен до Имателот на информации, во врска со горенаведениот одговор на Имателот, во кој е наведено: „Од досега доставените податоци вкупната сума од министерството е околку 33 милиони денари доделни средства за здруженија и фондации, но од досегашното работење знаеме дека таа сума секогаш надминува 100 милиони денари....“

 Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи** **и предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер од 03.06.2025 година согласно член 20 став 1 од Законот за слободен пристап до информации од јавен карактер, при што го усвоил Барањето за пристап до информации од јавен карактер со Решение бр. бр.Уп.03-662 од 23.06.2025 година. Меѓутоа, наместо целосно да постапи согласно член 20 став 1 од Законот за слободен пристап до информации од јавен карактер, Имателот покрај горенаведеното Решение, до Барателот не ги доставил сите побарани информации.

Согласно член 27 став 1 од Законот за слободен пристап до информации од јавен карактер, против решението со кое имателот на информацијата го одбил или отфрлил барањето, барателот има право на жалба во рок од 15 дена од денот на приемот на решението до Агенцијата.

Барателот на информации наместо да постапи согласно горенаведениот член, до Имателот на информации доставил ново Барање, со истата содржина, по кое и се жали до Агенцијата поради молк на управата.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Согласно одредбата од член 21 став (2) од истиот Закон, Имателот на информацијата, информацијата ја дава во бараната форма, **освен ако** бараната информација **веќе постои во однапред пропишана форма** **и е достапна за јавноста** и ако е поповолно за барателот информацијата да се достави во поинаква форма од бараната, за што имателот на информацијата ја образложува причината за ваквиот начин на доставување.

При повторното постапување по Барањето за пристап до информации од јавен карактер, во врска со Барањето поднесено на 04.08.2025 година до Имателот, Агенцијата му укажува на Имателот информации дека, во конкретниот случај е должен да постапи во согласност со членот 20 став 1 од Законот за слободен пристап до информации од јавен карактер, на начин што при донесување на Решение ќе му овозможи на Барателот пристап до бараните информации. Доколку Имателот не е во можност да ги достави бараните информации на начин и во форма како што се наведени во Барањето, во тој случај е должен согласно одредбата од член 21 став (2) од горенаведениот закон, да ја даде информацијата ако како таква веќе постои во однапред пропишана форма и е достапна за јавноста, а во образложението на донесеното Решение ќе се произнесе за причините поради кои информацијата ја дава во поинаква форма од бараната.

При повторното постапување по предметот, Имателот на информации е должен одново да го разгледа Барањето на Барателот и да постапи по укажувањата на Агенцијата согласно одредбите од Законот за слободен пристап до информации од јавен карактер и останатите позитивни законски прописи.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор**

 **Пламенка Бојчева**